Jonges hospitaal toe ná mesvoorval by konsertParamedici behandel een van die jong mans by die bekende kuierplek Jaggers. (Foto: Verskaf) Drie jong mans is die naweek in die hospitaal opgeneem nadat ’n tienerseun (17) na bewering ’n mes tydens ’n bakleiery by ’n kuierplek in Rustenburg, Noordwes, uitgepluk het. Dié voorval het hom Vrydagaand gedurende ’n musiekvertoning van die Afrikaanse kletsrymers Early B en Loufi by die bekende kuierplek Jaggers afgespeel, toe die 17-jarige en ’n 20-jarige man in ’n woordewisseling op die dansvloer betrokke geraak het. Die 17-jarige het na bewering ’n mes te voorskyn gebring en die ouer man op die dansbaan in die lies gesteek. Nóg ’n jong man (ook 20) is in die hand gesteek toe hy ingetree het om die situasie te probeer ontlont. Dít terwyl ’n derde jong man (18) tydens die chaos glo ’n hou in die maag weg het en later ’n toeval buite die kuierplek gekry het. Dié jong man is tans nog in die waakeenheid van ’n plaaslike hospitaal, terwyl die twee messteekslagoffers ontslaan is. Die polisie ondersoek nou ’n saak van aanranding, asook ’n saak van aanranding met die doel om ernstig te beseer. Die ma van die man wat in die hand gesteek is, sê haar seun, ’n veeartsenystudent aan die Universiteit van Pretoria, moes die naweek ’n operasie aan sy regterhand ondergaan om drie tendons te heg. Dié jong man het die twee wat baklei het van die dansvloer probeer trek om sy jonger sussie wat op die dansvloer was, te probeer beskerm, vertel die ma. Die ma van die 18-jarige vertel dat haar seun se meisie in ’n toestand was toe sy haar Vrydagaand gebel en na die kuierplek ontbied het. Dié ma het met haar aankoms haar seun buite op die grond aangetref. Sy sou later uitvind dat ’n volwasse man haar kind gedurende die struweling geslaan het. Haar seun het net verlede maand ’n nieroperasie ondergaan en is ook ’n epilepsielyer. Sy vertel dat hy verskeie toevalle sedert Vrydagaand gehad het. Dit gaan egter nou beter met haar seun en hy sal na verwagting binnekort vanuit die waakeenheid na ’n gewone saal oorgeplaas word. “Dit is net sleg,” vertel die student se ma. “Hoe kan ’n 17-jarige met ’n mes by só ’n plek inkom? Hoe moet ’n 20-jarige sy sussie in só ’n situasie beskerm?” Mariëtte Coetzer, eienaar van Jaggers, het aan Maroela Media gesê dit is nie duidelik waar die tienerseun ’n mes in die hande gekry het nie, aangesien alle klante by die ingang deursoek word. Alle ouderdomsgroepe word tydens musiekvertonings by Jaggers toegelaat omdat baie kinders saam met hul ouers na die vertonings gaan kyk. “Dit is vir ons sleg dat so iets gebeur het. Ons probeer Jaggers ’n veilige plek maak waar families ook na vertonings kan kom kyk … Dit kon op enige plek gebeur het.” Coetzer vertel dat die personeel en selfs ’n klankman dadelik gereageer en noodhulp toegepas het toe hulle opmerk dat ’n bebloede man vanuit die rigting van die dansbaan kom en inmekaarsak. ’n Uitsmyter het in daardie stadium reeds die 17-jarige verdagte uit die kuierplek begelei. Die ambulans en polisie is ook dadelik ontbied hoewel die polisie traag was en nooit die toneel besoek het nie, vertel Coetzer. Kol. Amanda Funani, woordvoerder van die polisie, het Maandag aan Maroela Media gesê die 17-jarige het ná die voorval self ’n saak van aanranding aanhangig gemaak. Die jong man, wat op die dansvloer in die lies gesteek is, is Sondag ontslaan en het ook ’n saak van aanranding met die doel om ernstig te beseer by die polisie aangegee. “Die een sê die ander het die bakleiery begin. Ons probeer nog verstaan ​​wat werklik daardie aand gebeur het,” sê Funani.